Portal: Alternativ behandling

**Bemer International AG** er et MLM-selskap etablert av Peter Gleim i Liechtenstein i 1998. Ved etablering fikk selskapet navnet Innomed International AG, men byttet i 2010 til dagens navn.

Bemer er en forkortelse for *Bio-Electro-Magnetic Energy Regulation*. Selskapets hovedprodukt er en matte innsydd med elektromagneter som kobles til et apparat, denne selges for rundt 45 000 kroner. Selskapet benytter forretningsmodellen multi-level marketing og har selv oppgitt å ha over 20 000 selvstendige forhandlere på verdensbasis. Konseptet er også representert i Norge med flere hundre forhandlere. For å oppnå status som forhandler må man selv kjøpe en magnetmatte.

Teknologien benevnes ofte som PEMF (Pulsed electromagnetic fields). Angivelig skal de elektromagnetiske bølgene kunne påvirke mikrosirkulasjonen til en person som ligger oppå matten, og denne markedsføres med påstander om positiv effekt på en lang rekke sykdommer og lidelser. Det finnes imidlertid ikke vitenskapelig dekning for at matten påvirker blodsirkulasjonen i kroppen eller har effekt utover placebo. Det finnes enkeltstudier hvor det konkluderes med at Bemers magnetmatter har effekt, men disse studiene er av lav kvalitet. Av anerkjente studier som er gjennomført på PEMF påvises ingen effekt. Den finske professoren Tapio Ala-Nissilä gjennomførte i 2012 en undersøkelse av Bemers magnetmatte, og fant ut at det elektromagnetiske feltet fra apparatet var åtte millioner ganger svakere enn feltet som naturlig omgir kroppens celler, og at det også var langt svakere enn feltene fra en rekke elektriske apparater som er vanlige i husholdninger. Han konkluderte derfor med at det var usannsynlig at disse feltene kunne påvirke kroppen, og mente at Bemers kunder ble lurt.

I 2020 sendte Statens legemiddelverk ut en advarsel om at det var mistanke om at magnetmatten kunne forstyrre pacemakere og insulinpumper, og henstilte pasienter med dette om å unngå å bruke produktet.

Bemer er tittelsponsor for sportsarrangementet Cyclassics Hamburg 2022. Den tidligere alpinisten Marc Girardelli jobber for Bemer. Selskapet har også hatt en sponsoravtale med den finske spydkasteren Tero Pitkämäki. I 2012 hadde Bemer også en avtale med Finlands tropp til sommer-OL, men etter at fagpersoner hadde tatt kontakt med den olympiske komitéen og forklart at produktene ikke hadde noen medisinsk effekt, ble samarbeidet avsluttet.

I 2020 ble Bemer tildelt anti-utmerkelsen *Huuhaa* som er et initiativ fra den finske organisasjonen Skepsis for å sette fokus på personer eller bedrifter som promoterer pseudovitenskap.

Se også
-------

* PAP-IMI
* Kvantemedisin

Referanser
----------

1. ↑  «Magnet Therapy: A Skeptical View». *QuackWatch*. 29. juni 2008.
2. ↑  «BEMER: Enhancing Performance, Impacting Longevity». *Direct Selling News*. 14. januar 2022.
3. ↑  «- Eit godt fellesskap sjølv om den eine er på institusjon». *Fjordingen*. 8. oktober 2021.
4. ↑  «Vil hjelpe folk med plager». *Finnmarksposten*. 6. desember 2018. «Bjørn Ingvald Pedersen ramser opp plager og sykdommer som allergier, leddgikt, astma og diabetes, som terapien skal hjelpe mot.»
5. ↑  «Det skjer». *Glåmdalen*. 22. september 2020. «s. Vi får besøk som skal vise oss Bemer, de viser oss en behandlings form som har vist seg å være bra på fibromyalgipasienter»
6. ↑  «BEMER/BEAMER – New Study». *CAMcheck*. 25. januar 2016.
7. ↑  «Pulsed Electromagnetic Field Snake Oil». *Science-Based Medicine*. 8. juni 2016.
8. ↑  «Huippua vai humpuukia? Tero Pitkämäki kuntouttaa eturistisidevammaansa kiistellyllä mikroverenkiertolaitteella, jonka tehon professori tyrmäsi täysin». *Iltalehti*. 12. april 2019.
9. ↑  «Bemer Technology». Gregory Weir Vascular Surgery. Arkivert fra originalen 21. juli 2022. Besøkt 21. juli 2022.
10. ↑  «Viktig ny sikkerhetsinformasjon for brukere av magnetteppene BEMER Classic og BEMER Pro». *Statens legemiddelverk*. 21. desember 2020.
11. ↑  «Marc Girardelli: Zwischen den Slalomstangen hat er gelernt, sich zu entscheiden». *Tagblatt*. 23. februar 2019.
12. ↑  «Aalto-yliopiston opiskelija avasi Tero Pitkämäen ylistämän 3 130 euron ihmelaitteen». *Kaleva*. 18. oktober 2015.
13. ↑  «Skepsis palkitsi Bemer Finlandin Huuhaa-palkinnolla "erittäin kalliiden pseudotieteellisten tuotteiden myynnistä"». *MTV*. 25. november 2020.

Eksterne lenker
---------------

* Offisielt nettsted Rediger på Wikidata